Ny Mercedes CLA med skarp pris og lang rækkevidde

Mercedes-Benz har løftet sløret for priserne på deres nye elektriske CLA, og det sker med et prisskilt, der kan få flere danskere til at spærre øjnene op. Den nye CLA 250+ with EQ Technology starter ved 427.990 kroner og leverer samtidig en rækkevidde, som normalt forbindes med væsentlig dyrere elbiler.

Den nye model markerer også starten på noget større. Mercedes CLA er nemlig første bil bygget på mærkets nye MMA-platform – en platform skræddersyet til elbiler fra bunden, hvilket blandt andet giver bedre plads i kabinen og højere effektivitet. Batteriet er på 85 kWh, og det lave forbrug på 12,2 kWh pr. 100 kilometer (WLTP) betyder, at man i den billigste variant kan køre op til 791 kilometer på en fuld opladning.

Det gør den nye CLA til en af de mest langtrækkende elbiler i sin klasse – og en af de få, der kan lade op til 325 kilometer på bare 10 minutter, forudsat at man finder en hurtig nok lader. Det er muligt takket være en 800-volts arkitektur, som fremover bliver standard i flere af mærkets modeller.

Mere plads og velkendt design

Selvom teknikken er ny, fastholder Mercedes flere af de designtræk, som har gjort CLA til et populært valg blandt dem, der ønsker en sportslig silhuet. Blandt andet er de rammeløse døre bevaret, og den lave luftmodstand (cW 0,21) hjælper på rækkevidden.

Indvendigt er der også nyt at hente. Bilen er vokset i længde, højde og akselafstand, hvilket giver bedre plads, især på bagsædet – hvor gulvet nu er helt fladt. Derudover er der kommet et ekstra bagagerum foran, det såkaldte “frunk”, med 101 liter opbevaringsplads.

To modeller – flere designlinjer

Ved lanceringen kommer CLA i to versioner: 250+ med baghjulstræk og 272 hk, samt den kraftigere 350 4MATIC med firehjulstræk og 354 hk. Begge modeller er udstyret med en to-trins gearkasse, som skal sikre både god acceleration og effektiv kørsel ved høj hastighed. 0-100 km/t klares på henholdsvis 6,7 og 4,9 sekunder.

Kunderne kan vælge mellem tre udstyrslinjer: en basisversion kaldet Progressive, samt to AMG-pakker med mere sportsligt udseende og større fælge. Standardudgaven i Danmark inkluderer blandt andet glastag, 17-tommer fælge og det nye MB.OS – Mercedes’ eget operativsystem til infotainment og bilstyring.

Mercedes forventer, at de første biler lander på dansk asfalt efter sommerferien. Frem til 30. juni medfølger fem års garanti for dem, der bestiller tidligt. Udover den skarpe pris på basismodellen er CLA 350 4MATIC prissat til 481.900 kroner.

Dermed ser det ud til, at Mercedes-Benz går målrettet efter at gøre den elektriske CLA til et seriøst alternativ i et voksende marked for elbiler – både når det gælder pris, rækkevidde og udstyr. Udforsk CLA på mercedes-benz.dk her

Ny Mercedes CLA med skarp pris og lang rækkevidde